**Predkladacia správa**

Správu generálneho prokurátora Slovenskej republikyo činnosti prokuratúry a poznatkoch prokuratúry o stave zákonnosti v Slovenskej republike za rok 2024(ďalej len „správa“) predkladá generálny prokurátor Slovenskej republiky Národnej rade Slovenskej republiky na základe § 2 ods. 2 písm. k) zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky a § 13 ods. 1 zákona č. 153/2001 Z. z. o prokuratúre v znení neskorších predpisov.

Správa je vypracovaná na základe podkladov spracovaných okresnými prokuratúrami, krajskými prokuratúrami a organizačnými zložkami Generálnej prokuratúry Slovenskej republiky, vrátane registra trestov a Úradu špeciálnej prokuratúry (do 19. marca 2024) a na základe poznatkov a analýz vykonaných Generálnou prokuratúrou Slovenskej republiky. Obsahuje údaje o činnosti prokuratúry na všetkých stupňoch organizácie prokuratúry, vrátane spolupráce a spoločných postupov pri riešení závažných trestnoprávnych konaní s orgánmi činnými v trestnom konaní, najmä orgánmi Policajného zboru.

Správa obsahuje aj poznatky prokuratúry  o stave zákonnosti v Slovenskej republike za rok 2024.

Správa pozostáva z textovej časti a štatistických údajov o činnosti prokuratúry.

Podrobné štatistické údaje, z ktorých správa vychádza, sú uvedené v Štatistickej ročenke Generálnej prokuratúry Slovenskej republiky za rok 2024, ktorá je uverejnená na jej webovom sídle ([www.genpro.gov.sk](http://www.genpro.gov.sk/)).